google/wiki40b huggingface dataset:
Meditacija

Meditacija (lot. meditat = apmąstymas labai susikaupus) – savo proto sutelkimas arba gilus pasinėrimas į apmąstymus tyloje arba pasitelkiant mantrą, maldą religiniais arba dvasiniais tikslais, vienas iš atsipailaidavimo būdų. Didžiausio visuomenės susidomėjimo vakaruose susilaukė bei daugiausiai mokslinių tyrimų buvo atlikta su sąmoningumo meditacija susijusiomis praktikomis, kurios siekia budizmo (vipasana) ištakas.

Meditacijos apibrėžimas

Pradžioje taip vadinti krikščioniškieji fiziniai ir dvasiniai susitelkimo pratimai. Vėliau (XIX a.) teosofai pritaikė šį lotynišką terminą vadinti įvairioms dvasinio susikaupimo pratyboms (kilusioms iš budizmo, daosizmo, hinduizmo ir kitų rytietiškųjų religijų ir pažiūrų sistemų). Nevienodai aiškinama skirtingose religinėse, dvasinėse, terapinėse mokyklose.

Religija

Religinė meditacijos samprata apima tokias dvasines veiklas kaip malda, mantra ir susitelkimo praktikas tokias kaip budizmo dzenas, sufijų murakaba, hinduizmo joga, krikščionių kontempliacija, daoizmo cigunas ir kt.

Naujasis amžius

Bendriausia prasme galima sakyti, kad meditacija – tai sąmoningumo lavinimo metodas, kurio metu yra susitelkiama į kokį nors objektą arba į sąmoningą būties suvokimą. Meditacijoje sąmoningumas atsiveria kaip mąstymo ir jausmų, taigi proto ir „širdies“, stebėtojas. Teigiama, jog meditavimas veda į aukštesnį sąmoningumą.
Meditacijos tikslas – susikaupimas, rimtis, dvasinis atbudimas arba nušvitimas, dvasinė sveikata, pakitusios sąmonės būsenos, transas. Vienų teigimu koncentracija atsiranda ne sąmoningai, o kaip susitelkimo, įsigilinimo į ką nors pasekmė. Pagal kitus pasiekiama vadinamoji „relaksacinio dėmesingumo“ būsena, kurios metu, žvelgiant iš neurobiologijos mokslo pozicijos, pakinta smegenų biosrovių dažnis. Bendriausia prasme, meditacijoje persikeliama į dvasinio savitapatumo būsenas, kuriose sumažėja suvokiančiojo subjekto ir suvokimo objektų reikšmė, o iškyla absoliučios būties pajauta.
Meditacija neturi konkrečios išorinės formos ar pavadinimo. Įvairios meditacinės mokyklos, turi savo išorines tradicijas ir metodikas. Tačiau visi sutaria, kad meditavimas – atsitapatinimas nuo kūno, emocijų, minčių, ego. Meditacija yra visuomet anapus proto ir negali būti „įforminta“. Tai nėra savo proto stebėjimas, nes stebėjimas yra veiksmas, o meditacijoje nėra jokio veiksmo. Tai yra liudijimas, kuriame nelieka to, kas liudija. Meditavimas, tai atsitraukimas nuo to, kas sutraukia sąmonę: kūno, minčių, norų; tai sąmonės išsiplėtimas iki begalybės. Kūnas esti atskirai, protas tylus, sąmonė išsiplėtusi ir laisva – meditacija.

Muzika ir meditacija

Daugelis religijų ir dvasinių praktikų meditavimo palengvinimui naudoja ritmingas melodijas, ramios garsų kaitos muziką, savitas giesmes. Gospelų muzika nelaikoma meditacija, ji traktuojama kaip tikėjimo išpažinimas, tarnauja pakilios nuotaikos sukūrimui, nors gali sąlygoti meditacinio transo būseną. Krikščionybėje žinomi choralai, bažnytinės giesmės, muzikiniai – liturginiai ritualai, giedamasis rožančius, budizme – mantros, hinduizme giedamos vadinamosios bhadžanos, dvasinės giesmės, šokami dvasiniai šokiai.
Dair Jasinas

Dair Jasinas buvo palestiniečių kaimas dabartinio Vakarų Kranto teritorijoje.

Dair Jasino skerdynės

Čia įvyko vienos iš garsiausių skerdynių Al Nakbos (1948 metų) kare, kai 1948 m. balandžio 9 d., apie 5 valandą ryto sukarinta žydų organizacija Irgun ir teroristinė grupuotė Lehi įžengė į palestiniečių kaimą su maždaug 750 gyventojų. Gyventojai bandė gintis ir pradžioje sėkmingai sulaikė puolimą, tačiau galų gale pasipriešinimas buvo nuslopintas. Dalis gyventojų spėjo pasitraukti, likusieji buvo suimti. Daugelio šaltinių duomenimis žuvo apie 100-120 gyventojų, daugiausia civilių. Liudininkų teigimu dalis žuvusiųjų buvo jau kovos veiksmams pasibaigus sušaudyti belaisviai. Like gyvi belaisviai buvo sunkvežimiais vežiojami po Jeruzalę iš jų tyčiojantys, o vėliau paleisti Rytų Jeruzalėje.
Daugelio liudininkų teigimu ši ataka nebuvo pagrįsta jokiais kariniais motyvais, nes Dair Jasinas neturėjo strateginės reikšmės, taip pat jame nebuvo palestiniečių kovotojų, priešingai, kaimo gyventojai palaikė draugiškus santykius su gretimomis žydų gyvenvietėmis.
Aukų skaičius skirtinguose šaltiniuose smarkiai svyruoja, nuo 50 iki 300. Manoma, kad Izraelio informacijos priemonės sąmoningai išpūtė skerdynių mastą, siekdamos paskatinti palestiniečius bėgti iš Izraelio ar jo okupuotų teritorijų.
Būsto paskola

Būsto paskolos trukmė

Paskolos trukmė planuojama atsižvelgiant į tai, kiek metų bus galima gauti stabilias pajamas. Neretai paskolą galima išsimokėti per trumpesnį nei maksimalų nustatytą laikotarpį, kas suteikia pasirinkimo laisvę dėl grąžinimo termino. Optimaliu būsto paskolos laikotarpiu laikomas 25–30 m. Sudarant sutartį su maksimaliu leidžiamu laikotarpiu, svarbu, kad bet kada be baudų būtų galima grąžinti pinigus nepasibaigus terminui arba imti mokėti didesnes įmokas. Būsto paskolos didžiausias laikotarpis Lietuvoje yra 40 metų.
Baublių senosios kapinės

Kapinės

Įrengtos slėnio terasoje prie kelio į Pikteikius, kaimo pietvakariniame pakraštyje, Puplaisčių vietovėje. Paviršius nelygus, iškasinėtas bulviarūsių duobių, teritorija apaugusi spygliuočių mišku. Šiaurės rytų dalis (0,1 ha dydžio plotas) apkasta grioviu ir žemių pylimu, joje stovi betoninis kryžius.
Teritorijos plotas – 0,31 ha.
1,1 km į šiaurės rytus yra Baublių pilkapių vieta.

Istorija

Įrengtos XVI a., vadinamos Markapiais, Marų kapeliais, Senkapiais, Kapeliais. Jose iki XIX a. laidoti Baublių gyventojai. Vėliau buvo pakasami savižudžiai, nekrikštyti mirę kūdikiai, neatpažinti skenduoliai. Šiaurės rytinėje dalyje 1917–1918 m. laidotos dizenterijos aukos, kurių laidojimo vieta apie 1920 m. apjuosta grioviu ir pylimu. Kapinėse stovėjo keli aukšti ąžuoliniai kryžiai, šalia kurių XX a. 4 dešimtmetyje Kazimieras Lukauskas pastatė betoninį kryžių.
Pasakojama, kad seniau kapinės buvo didesnės ir plytėjo abipus kelio Baubliai–Pikteikiai. Jas apleidus, rytinė dalis buvo paversta dirbamu lauku, kurį ariant dažnai buvo išverčiama žmonių kaulų. Kapinėse stovėję kryžiai apie 1956 m. buvo nuversti.
1991 m. žvalgė Julius Kanarskas, 1995 m. – Kultūros paveldo centras (Loreta Kazlavickienė, Jadvyga Verksnienė). 1974, 1982 ir 1995 m. kartografuotos.
Tučengas

Geografija

Tučengas yra vienas iš mažesniųjų, tankiai apgyvendintų rajonų Sinbėjaus vakaruose. Jis įsikūręs prie Dahano upės kranto. Ribojasi su kaimyniniais Šulino (vakaruose), Bančiao (šiaurėje), Džonghė ir Sindiano (rytuose) bei Sansijos (pietuose) rajonais.
Tarvydžiai (Šiauliai)

Istorija

1950–1962 m. Kuršėnų rajono, 1962–1995 m. Šiaulių rajono Raudėnų apylinkės kaimas. 1950–1991 m. kaimas priklausė Raudėnų tarybiniam ūkiui.

Aplinkinės gyvenvietės

Biliūniškės – 4,7 km
Pakepšteniai – 3,2 km
Leilėnai – 8,5 km
KURŠĖNAI – 14 km 
Raganiai – 4,8 km
Yniškės – 1,9 km
Pažižmėliai – 1,9 km
ŠIAULIAI – 40 km
 Tulkinčiai – 3,8 km
Švedijos Aukso krantas

Istorija

Į šiuolaikinės Ganos teritorijos dalį atvyko švedai, kurie 1650 m. čia įsteigė keletą fortų. Švedų atstovas Hendrikas Karlofas susitarė su vietiniu karaliumi ir vykdė veiklą. Tuo metu Europoje vyko karas tarp Danijos ir Švedijos. 1658 m. danai atvyko į Švedijos Aukso krantą ir užėmė kelis fortus. Vietos gyventojai palaikė švedus ir 1660 m. švedai atstatė savo valdžią krašte. Į koloniją vėl atvyko švedų prekybininkai ir kariai.
1663 m.balandžio 20 d. danai vėl užgrobė Fort Karlsborgą ir sostinę Fort Kristiansborgą. 1664 m. kolonija tapo Britanijos Aukso kranto kolonijos dalimi.
Ksantochromizmas

Ksantochromizmas (angl. xanthochromism), ksantochroizmas (angl. xanthochroism), ksantizmas (angl. xanthism) – nebūdingai geltona gyvūno pigmentacija. Dažnai susijusi su būdingų raudonų pigmentų nebuvimu ir jų pakeitimu geltonais pigmentais. To priežastis paprastai genetinė, bet gali būti ir specifinė mityba.
Ksantochromizmui priešingas reiškinys, kai organizme visiškai nėra geltonų pigmentų, vadinamas aksantizmu (angl. axanthism).

Mechanizmas

Ksantochromizmo priežastis gali būti tiek geltonų pigmentų perteklius gyvūno kūno dangoje, tiek melanino stygius. Stingant melanino gyvūno dangai spalvą suteikia kiti, iki tol melanino maskuoti pigmentai. Antrasis ksantochromizmo variantas yra albinizmo atmaina. Antrasis atvejis neįmanomas žinduoliams (jų kūno spalvos sudaryme karotinoidai ir pteridinai nedalyvauja), bet būdingas žuvims, varliagyviams, ropliams ir paukščiams.

Įvairovė

Kornelio universitete atlikti neįprastos spalvos paukščių, lankiusių lesyklas, tyrimai parodė, kad tik 4% jų buvo ksantochromistai (albinosai sudarė 76%).
Paukščiai su genetiškai lemtu ksantochromizmu, ypač specialiai veisiami kai kurių papūgų rūšių mutantai, vadinami lutino. Laukiniai individai ksantochromistai buvo aptikti tokiose rūšyse kaip geltonoji kielė, žalioji pečialinda, gelsvauodegis krūminukas Setophaga tigrina, raudonkrūtis didžiasnapis kardinolas, svilikas Coccothraustes vespertinus, karolininis tamsianugaris genys, žalsvoji piranga, paprastasis kardinolas, didysis margasis genys, paprastoji nendrinukė siuvėja, raudonkrūtė giedančioji medšarkė.
Vilniaus apskrities stačiatikių dekanatas

Vilniaus apskrities stačiatikių dekanatas – vienas iš penkių Vilniaus ir Lietuvos stačiatikių arkivyskupijos dekanatų. Dekanato centras yra Trakuose. Dekanas – igumenas Benjaminas. Dekanatas įkurtas 2016 m., pertvarkius Vilniaus stačiatikių dekanatą.
Anykščių vynas

Anykščių vynas – viena seniausių kompanijų Baltijos šalių regione, gaminanti natūralų vaisių ir uogų vyną bei kitus alkoholinius gėrimus. Įmonės istorija prasidėjo 1926 m. Baliui Karazijai gavus leidimą įsteigti vaisvynių dirbtuvę ir užraugus pirmąjį obuolių vyną.  
„Anykščių vynas“ itin saugoja šį palikimą. Bendrovės gaminami gėrimai išsiskiria natūralumu, ilgamete gamybos patirtimi bei atskleidžia tikrą gėrimų gaminimo meistrystę. „Anykščių vyno“ gamykla priklauso AB MV Group Production, priklausančiai MV GROUP – vienai didžiausių įmonių grupių Baltijos šalyse, veikančiai keturiuose verslo sektoriuose: gamyba, platinimas, logistika ir prekyba.
„Anykščių vyno“ gamyklos adresas: Dariaus ir Girėno g. 8, LT-29131 Anykščiai.

Istorija

1926 m. įkurta įmonė, pramoniniu būdu pradėjusi gaminti vyną. Steigėjas agronomas Balys Karazija išnuomoto namo rūsyje įsteigė vaisvynių dirbtuvėlę ir užraugė pirmąjį obuolių vyną.
1938 m. tarptautinėje parodoje Paryžiuje (Prancūzija) B. Karazijos vynas „Birutė" pelnė pagrindinį prizą, o vynas „Senasis vynas" ir „Banga" – aukso medalius.
1939 m. gamykloje buvo pagaminta 900 000 litrų vyno. Vaisių ir uogų vynas tapo tradiciniu lietuvišku gėrimu.
1940 m. Karazija pasitraukė į Vokietiją. „Anykščių vyną“ valstybė išpirko ir suvalstybino.
2004 m. įmonė privatizuota, ją įsigijo AB „Alita".
2014 m. „Alitos” įmonių grupę įsigijo „MV GROUP“. 

Prekės ženklai

„Anykščių vynas“ kuria ir vysto šiuos prekės ženklus:
Natūralus vaisių ir uogų vynas „Voruta“. Natūralūs vaisių ir uogų vynai „Voruta“ įkūnija geriausias lietuviškos vyndarystės tradicijas. „Voruta“ vynai, kaip įprasta nuo senų laikų, gaminami iš Lietuvoje mėgiamų ir auginamų obuolių, juodųjų serbentų, vyšnių ar aronijų.
Vienas iš „Voruta“ vynų – juodųjų serbentų – Lietuvoje pripažintas tautinio paveldo produktu.  Lietuviškojo vyno istorijoje minima ir tai, kad jo ragavo Anglijos monarchai. Ketvirtajame praėjusio amžiaus dešimtmetyje B. Karazija nuolat dalyvaudavo tarptautinėse parodose Paryžiuje, Londone. Vienos iš parodų metu esą ir įvyko Anglijos karalienės bei Lietuvos vyndarių pažintis. Pasakojama, kad tada Karalienė Motina paragavo juodųjų serbentų vyno. Todėl 2006 m. dabartinei Anglijos karalienei Elžbietai II, kuri viešėjo Lietuvoje, buvo įteiktas lietuviškas juodųjų serbentų vynas. Vėliau „Anykščių vynas“ sulaukė karalienės padėkos.
Vasaros Punčas ir Žiemos vynas.  „Vasaros Punčas“ – rausvas, itin švelnaus skonio natūralių vyšnių bei obuolių vynų derinys, kurio aromate atsiskleidžia gaivūs vyšnių, citrusų bei vanilės tonai. „Žiemos vyno“ gėrimas pagamintas maišant natūralius obuolių, aronijų ir juodųjų serbentų vynus.

Vyno kelias

Nuo 2001 m. įmonėje veikia originali pažintinė programa „Vyno kelias Lietuvoje“. Edukacinę programą sudaro ekskursija po vyno gamyklą jos darbo laiku, bei čia gaminamos produkcijos degustacija. „Vyno kelio“ dalyviai šioje programoje pamato vaisių bei uogų virsmą vynu, taip pat susipažįsta su lietuviško vyno tradicijų kaita, kuriai įtaką padarė besikeičiantys laikmečiai ir požiūris į lietuvišką vyną. Degustacijos metu susipažįstama su įmonės istorija, gėrimų sudėtimi, aromato ir skonio ypatumais, ragavimo kultūra.
Agitacinis sviedinys

Agitacinis sviedinys (angl. propaganda shell; leaflet shell; rus. агитационный снаряд) – specialusis artilerijos sviedinys agitacinei medžiagai (proklamacijoms, lapeliams ir kt.) mėtyti. Toks sviedinys priešakinėje dalyje turi išmetamąjį užtaisą. Nuotolinis sprogdiklis sviedinį susprogdina tam tikrame aukštyje, ir šis išsklaido agitacinę medžiagą pro užpakalinę sviedinio dalį. Vidutinio kalibro sviedinys paskleidžia proklamacijas iki 30 000 m² plote.
Mechaninė sistema

Mechaninė sistema naudoja galią kad atliktų darbus, kuriuose reikia jėgos ir judėjimo.
Mechaninė sistema sudaryta iš (i) galios šaltinio ir pavaros, kuri generuoja jėgas ir judėjimą, (ii) mašinos, kuri suteikia formą pavaros įvesčiai, kad būtų pasiektas tam tikras jėgų ir judėjimo pritaikymas ir (iii) valdiklio su sensoriai, kuris lygina įvestį su tikslu ir nukreipia pavaros įvestį. Tai gali būti matoma Vato garo variklyje (žr. iliustraciją), kuriai galią teikia garų plėtimasis, kuris judina stūmoklį. Judanti sija, sujungimo mova ir alkūninis svertas transformuoja tiesinį stūmoklio judėjimą į išvedimo skriemulio sukimąsi. Galiausiai, skriemulio sukimasis judina valdytoją, kuris kontroliuoja vožtuvą.
Galios tekėjimas per mechaninę sistemą užtikrina supratimą apie įrenginių veikimą nuo svirčių iki automobilių.

Galios šaltinis

Žmogaus ir gyvūnų pastangos senovėje buvo mašinų galios šaltinis. Gamtos jėgos, tokios kaip vėjas ir vanduo, suteikė galios didesnėms mechaninėms sistemoms.
Vandens malūnas: Vandens malūnai pasirodė apie 300 m. pr. m. e. ir naudojo tekantį vandenį kurti sukamąjį judėjimą, kuris buvo naudojamas malti grūdus, atlikti medienos ar tekstilės operacijoms. Modernūs vandens malūnai naudoja vandens tekėjimą per užtvankas sukti elektrinius generatorius.
Vėjo malūnas: Ankstyvieji vėjo malūnai gaudė vėjo galią ir generavo sukamąjį judėjimą malimo veiksmams. Modernios vėjo turbinos suka generatorius. Ši elektra naudojama sukti motorus, kurie atlieka pavarų vaidmenį mechaninėje sistemoje.
Variklis
Jėgainė
Motorai
Skysčio galia
Melody Thornton

Biografija

Thornton baigė Camelback vidurinę mokyklą Finikse, Arizonos valstijoje. Jos mama turi meksikiečių kraujo, o tėvas kilęs iš Somalio. Melody dainavimo talentas buvo pastebėtas, kai ji pradinėje mokykloje sudainavo Mariah Carey dainą „Without You“.

Solo karjera

Thornton pradėjo savo solinę karjerą kai pasirodė reperio Jibbs dainoje „Go Too Far“ ir jo debiutiniame albume „Jibbs featuring Jibbs“. Netrukus pasirodė pranešimai, jog Thornton įrašinėja solinį debiutinį albumą pavadinimu „The Beggining“. Thornton tuomet pareiškė, jog norėtų įrašyti kelias ainas ispanų kalba savo debiutiniam albumui.
2010 m. per „Pussycat Dolls“ muzikinę pertrauką Thornton pasirodė Keri Hilson dainos „Slow Dance“ vaizdo klipe, ir pasirodė kaip teisėja „E!“ kanalo realybės šou „Bank of Hollywood“. Jai palikus grupę, netrukus pasirodė pranešimai, kad Melody jau įrašinėją solinį albumą. Melody prisipažino, jog grupėje kiekvienos narės vaidmuo grupėje, išskyrus Nicole, buvo sumažintas ir „įžeidžiantis“. Atlikėja per interviu atskleidė, jog jos soliniame albumas skirsis muzikos žanru nuo „Pussycat Dolls“ kūrinių, bet vis tiek turės pop stiliaus elementų. 2010 m. birželį pasirodė pranešimai, kad Melody įrašinėja albumą su tokiais prodiuseriais kaip Cee Lo Green, Polow Da Don, Lil Wayne, Dre ir Vidal.
Eurovizijos dainų konkursas 2015

Formatas

Konkursą sudarė du pusfinaliai ir finalas, toks formatas taikomas nuo 2008 metų. Po 10 šalių iš dviejų pusfinalių deleguojamos daugiausia taškų surenkančios šalys.
2011 metų pabaigoje buvo paskelbta, kad EBU pradėjo archyvuoti visus konkursus nuo 1956 su visais laukiamais rezultatais dar prieš 2015 metų konkursą. Vėliau buvo pranešta, kad archyvas yra parengtas ir bus išleistas 60-mečiui. Turinys buvo prieinamas žurnalistams transliuoti paruoštais formatais. Be to, archyvo „atrinktas turinys“ tapo prieinamas visuomenei oficialiame „Eurovizijos“ tinklalapyje.
Liepos 31 dieną EBU išleido naują ir patobulintą bendrojo logotipo versiją „Eurovizijos“ dainų konkurso 60-mečiui paminėti. Rugsėjo 11 dieną buvo nuspręsta, kad 2015 metų „Eurovizijos“ dainų konkurso šūkis bus „Building Bridges“ (liet. Tieskime tiltus).

Grafinis dizainas

2014 m. liepos 31 dieną EBU išleido naują ir patobulintą bendrojo logotipo versiją „Eurovizijos“ dainų konkurso 60-mečiui paminėti. Rugsėjo 11 dieną buvo nuspręsta, kad 2015 metų „Eurovizijos“ dainų konkurso šūkis bus „Building Bridges“ (liet. Tieskime tiltus).
Lapkričio 24 dieną organizatoriai atskleidė 2015 metų Eurovizijos dainų konkurso grafinį dizainą. Logotipą sudaro du elementai – sfera ir banga, simbolizuojanti Eurovizijos dainų konkurso vienijimąsi bei skirtingų tautų ir kultūrų dalyvių ir atlikėjų įvairovę. Grafinio logotipo idėja siekiama parodyti, jog muzika suvienija visą Europą. Šūkiu Tieskime tiltus taip pat akcentuojama Austrijos tolerancija ir atvirumas žmonių skirtumams. Nepaisant to, kokiai kultūrai jie priklauso, kokia kalba bendrauja, tai – tarsi kvietimas susikibti rankomis, pamirštant tarpusavio skirtumus.

Sugrįžtantys atlikėjai

Armėnijos atstovė, grupės „Genealogy“ narė Inga Aršakijan anksčiau šaliai atstovavo 2009 metais su seserimi Anuš. Michele Perniola ir Anita Simoncini anksčiau atstovavo San Marinui vaikų „Eurovizijoje“: Perniola dalyvavo 2013, o Simoncini – 2014 metais, kaip merginų grupės „The Peppermints“ narė. Maltos atstovė Amber buvo 2012 m. šalies atstovo Kurto Callejos pritariančioji vokalistė. Baltarusijos atstovas Juzari buvo 2011 m. konkurso dalyvės Anastasijos Vinikovos pritariantysis atlikėjas. Azerbaidžano atstovas Elnuras Huseinovas šiame konkurse dalyvauja jau antrą kartą – pirmąkart jis pasirodė 2008 metais kaip dueto Elnur & Samir narys.
Bumbulas

Bumbulas (angl. pom-pon, pompom, toorie) – rutulio formos puošinys, kuris naudojamas drabužiams, paprastai įvairioms kepurėms puošti. Bumbulai drabužiams paprastai daromi iš tekstilinių siūlų.
Bumbulais paprastai puošia vaikiškas kepures, dažnai - moteriškas. Taip pat bumbulais dažnai puošia megztas slidininkų kepuraites, taip pat - beretes, jūreivių besnapes, kiverius, kai kurias škotiškas kepures.
Prancūzijos krepšinio lyga

Turnyro sistema

Reguliarusis sezonas žaidžiamas dviejų ratų sistema: kiekviena ekipa sužaidžia su kiekvienu savo varžovu dvi rungtynes (namuose ir išvykoje). 8 geriausiai pasirodžiusios komandos patenka į atkrintamąsias varžybas. Visuose atkrintamųjų varžybų turuose (išskyrus finalą) žaidžiama iki dvejų pergalių. Finale žaidžiamos vienerios rungtynes Paryžiaus Palais omnisports de Paris-Bercy arenoje.
Dėl 2009 m. planuojamos įkurti Prancūzijos Superlygos, net trys silpniausiai pasirodę klubai iškrenta į antrąjį Pro B divizioną, o iš jo pakyla tik vienas klubas. Taip daroma siekiant sumažinti pirmojo diviziono komandų skaičių iki 14. Аnksčiau dvi ekipos iš Pro A nukrisdavo į Pro B, kaip ir dvi geriausiai pasirodžiusios Pro B komandos pakildavo į elitinę šalies lygą.
Kamuolinis spiečius

Kamuolinis spiečius – beveik taisyklingos sferos formos, labai tankūs žvaigždžių telkiniai. Didžiosios dalies kamuolinių spiečių skersmuo 50-150 šviesmečių, o masė daugiau nei 100 kartų viršija mūsų Saulės masę.
Yra vieni seniausių – amžius 10-13 mlrd. metų – Galaktikos objektų. Kamuolinį spiečių sudarančios žvaigždės turi 10-200 kartų mažiau metalų negu Saulė. Kamuoliniai spiečiai sudaryti iš nuo 10 tūkstančių iki kelių milijonų žvaigždžių, skrieja ekscentrinėmis orbitomis aplink Galaktikos centrą. Mūsų Galaktikoje atrasti 158  kamuoliniai spiečiai. Kamuolinių spiečių tyrimai padeda suvokti žvaigždžių evoliuciją.
Čangčunas

Istorija

Čangčunas įsikūrė XIX a. pradžioje. Pastačius Rytų Kinijos geležinkelį (1897–1903 m.) tapo svarbiu prekybos ir susisiekimo centru. XX a. pradžioje vadinosi Xīnjīng, japonų okupacijos metu Shinkyō. 2007 m. čia vyko Azijos žiemos žaidynės.
Arvydas Bajoras

Biografija

1980 m. baigė Lietuvos žemės ūkio akademiją, inžinierius hidrotechnikas.
1992–1996 m. Seimo narys, Gamtos apsaugos komiteto pirmininkas, 1996 m. individualios įmonės savininkas, 1999 m. Špakausko firmos „Audenis“ direktorius. 2003–2007 m. Marijampolės savivaldybės mero patarėjas. Nuo 2007 m. Marijampolės savivaldybės administracijos direktoriaus pavaduotojas.
2003–2007 m. ir 2011 m. Marijampolės savivaldybės tarybos narys. 
Nuo 1990 m. Lietuvos demokratinės darbo partijos, nuo 2001 m. Lietuvos socialdemokratų partijos Kazlų Rūdos skyriaus, nuo 2002 m. Marijampolės skyriaus skyriaus narys, Šunskų grupės pirmininkas.
Sutuoktinė Rasutė, vaikai Jurga, Ignas.
Lahamu

Lahamu – šumerų mitologijos demoniškos vandens būtybės, sukurtos Enkio vidur Apsu. Pasak mito apie Enkį ir pasaulio tvarką, yra 50 lahamu. Pasak mito apie Inaną, Enkis jai iš paskos pasiunčia 5 Enguros (Apsu) lahamus. Akadų poemoje „Enuma Eliš“, siaubūnai Lahmu ir Lahamu atsiranda iš pirminių vandenų Apsu bei Tiamat, o patys pagimdo Anšarą ir Kišar. Viename vėlyvame akadų dievavardžių sąraše Lahmu pavadinama žmogžuvė (Kululu), dievo Ea talkininkė, deivės–gimdytojos Gulos palydovė.
Androstenedionas

Istorija

Nors androstenedionas yra lytinis hormonas, bet anksčiau jis gamintas ir sintetiniu būdu kaip maisto papildas. Kadangi preparatas turėjo dopingo savybių, jis nelegaliai naudotas sporte. Androstenediono vartojimas labai paplito JAV beisbolo lygoje XX a. paskutinį dešimtmetį. Preparatą uždraudė Pasaulinė antidopingo agentūra. Olimpinis komitetas androstenedoną oficialiai uždraudė 1997 m.
Dopingo tarnybos androstenedioną priskyrė prie anabolinių steroidų, nors tiesioginio raumenų augimo kaip su kitais anaboliniais steroidas ir nepastebėta. JAV maisto ir vaistų tarnyba uždraudė preparatą dėl jo keliamos grėsmės gyvybei.
Prystovų Didysis kūlis

Akmuo

Tai natūralus, ledynmečio paliktas granito riedulys, gulintis upės vagoje.
1,7 km į šiaurės rytus yra Prystovų Čerauninko kūlis.

Istorija

Dėl masyvumo akmuo nuo seno atkreipė vietos gyventojų dėmesį, buvo vadinamas Didžiuoju kūliu (Didžiuoju akmeniu).
1935 m. duomenis apie jį surinko Stropelių pradžios mokyklos mokytojas Stasys Vilkys.
Tatkūnai

Istorija

Iki 1954 m. – Tatkūnų apylinkės centras.
Aparatčikas

Aparatčikas (rus.: аппара́тчик, liet. „aparato žmogus“) aukštas pareigas einantis partijos narys (funkcionierius) arba biurokratas socialistinėse valstybės bei partijos aparate.
Aparatčikai nuosekliai laikosi politinės vadovybės linijos, yra paklusnūs, jiems būdingas servilitetas, viršininko autoriteto bei aparato vadovaujančio asmens svarba, jo iškėlimas. Tokia veiklos strategija sudaro sąlygas sparčiai karjerai visose biurokratizuotose sistemose (valstybėje, partijoje, koncernuose).
Aparatčikų yra visose valstybėse ir visose politinėse sistemose. Kritinis mąstymas ir savarankiška veikla nėra pageidaujamas dalykas daugelyje organizacijų, dažnai netgi tai yra sankcionuojama, jei yra nukrypstama nuo oficialios linijos, ideologijos, programos.
Autoritarinio valdymo režimuose bei organizacijose tai yra skatinama. Karjerai kvalifikacija ar dalykinės savybės tokiu atveju vaidina menką arba antraeilį vaidmenį.
Aparatčikas Vakaruose yra suprantamas kaip žmogus „be fantazijos“, visada lojalus ir patikimas organizacijos (pvz., partijos) narys arba darbuotojas.
Vilkiškės (Turgeliai)

Aplinkinės gyvenvietės

Skynimai – 4 km